Paar ‘kopkrapvrae’ in chemie-vraestel(Foto: Maroela Media) Matrikulante wat Maandag chemie geskryf het, sê dit was ŉ billike vraestel met ŉ paar “kopkrapvrae”. Vir die meeste van die leerders met wie Maroela Media gesels het, was die chemie-vraestel wel moeiliker as die fisika-vraestel wat hulle Vrydag geskryf het. “Die vraestel was op standaard, met enkele vrae wat jou ŉ bietjie dieper laat dink het. Dit het werklik ons kennis van die afgelope twee jaar getoets,” sê CJ Oberholzer van Hoërskool Zwartkop in Centurion. Die vraestel van 150 punte het uit vyf afdelings bestaan: organiese chemie, tempo van reaksies, ewewig, sure en basisse en redoksreaksies. Matrieks het drie uur gehad om dié vraestel af te lê. Volgens die leerders was die een vraag oor chemiese ewewig (vraag 6.5) en die laaste vraag wat gehandel het oor redoksreaksies veral ingewikkeld. “Dit is die manier hoe hulle die vrae gestel het, wat dit moeilik gemaak het. Die vraag is vreemd, anders as normaal, gestel,” sê Megan Fourie van Afrikaanse Hoër Meisieskool in Pretoria. Volgens Fourie het hierdie vrae die leerders uitgedaag om buite die boks te dink, eerder as om slegs op die leerwerk staat te maak. ŉ Leerder van Hoërskool Menlopark in Pretoria, wat die vraestel as ŉ “goeie uitdaging” beskryf, sê die moeilike vrae was “kreatief gestel en het jou gedwing om dieper te dink om sodoende die vraag uit te pluis”. “Oor die algemeen was dit ŉ billike vraestel en nie ŉ slegte manier om die jaar van wetenskap af te sluit nie,” sê die leerder. Nelana Roux, ŉ matriekleerder aan Salomon Senekal Hoërskool op Viljoenskroon in die Vrystaat, het oor die algemeen die vraestel maklik ervaar, maar het erken die moeiliker vrae het haar gepootjie en was tydrowend. “Verder was daar glad nie uitvangvrae in die vraestel nie,” sê sy. Celeste Labuschagne, vakspesialis by die Solidariteit Skoleondersteuningsentrum, sê behalwe vir die meer uitdagende vrae was die res van die vraestel billik indien leerders geleer en hul teorie onder die knie gehad het en kon toepas. “Persoonlik dink ek daar was al moeiliker vraestelle. In die woorde van ŉ matriekleerder: Dit was oukei en nie te extreme nie. Dit was maar ŉ normale chemie-vraestel,” sê Labuschagne. Ondanks die uitdagings in die vraestel hoop die leerders steeds op ŉ onderskeiding. “Ek sien uit na die punte,” sê Oberholzer.